បាតុករ​ខ្មែរក្រោម​បញ្ចប់​ការ​តវ៉ា​៣​ថ្ងៃ​មុខ​ស្ថានទូត​វៀតណាម
កាល​បី​ថ្ងៃ​អង្គារ ក្រុម​បាតុករ​​បាន​ដុត​ទង់​ជាតិ​ប្រទេស​វៀតណាម​ដើម្បី​ជា​ការ​ឆ្លើយ​តប​នឹង​ការណ៍​ដែល​មន្ត្រី​ស្ថានទូត​វៀតណាម​មិន​បាន​ចេញ​មុខ​មក​សុំ​ទោស​ជា​សារធារណៈ។​
ភ្នំពេញ — បាតុកម្មរបស់ព្រះសង្ឃនិងសមាគមខ្មែរកម្ពុជាក្រោមចំនួនបីថ្ងៃនៅពីមុខស្ថានទូតវៀតណាមបានបញ្ចប់ហើយដោយគ្មានមន្ត្រីស្ថានទូតណាម្នាក់ចេញមកទទួលញាត្តិរបស់ក្រុមបាតុករទេ។ ក្រុមបាតុករប្រមាណរាប់រយនាក់បានមកប្រមូលផ្តុំគ្នា ចាប់តាំងពីថ្ងៃច័ន្ទរហូតដល់ថ្ងៃពុធនេះដើម្បីទាមទារឲ្យមន្ត្រីស្ថានទូតវៀតណាមចេញមុខមកសុំទោសនិងទទួលញាត្តិរបស់ខ្លួន។ បន្ទាប់ពីមានមន្ត្រីស្ថានទូតម្នាក់បាននិយាយថាទឹកដីខ្មែរកម្ពុជាក្រោមជារបស់ប្រទេសវៀតណាមតាំងពីយូរមកហើយ។ បាតុករម្នាក់ស្រែកថា៖ «ឲ្យទ្រឹង វ៉ាន់ថុង ទ្រឹង វ៉ាន់ថុង យួនសុទ្ធសាធហ្នឹងមកសុំទោសបងប្អូនខ្មែរនៅទីនេះ។ មែនមិនមែនៗៗ?»។ ក្រុមបាតុករដោយមានការចូលរួមពីព្រះសង្ឃខ្មែរកម្ពុជាក្រោមបានកាន់ទង់ជាតិខ្មែរកម្ពុជាក្រោម និងទង់ព្រះរាជាណាចក្រកម្ពុជាមកតវ៉ានៅពីមុខស្ថានទូតវៀតណាមចំនួនបីថ្ងៃក្រោមការឃ្លាំមើលពីកងកម្លាំងមានសមត្ថកិច្ច។ ផ្លូវព្រះមុន្នីវង្សមួយកំណាត់ពីមុខស្ថានទូតវៀតណាមត្រូវបានបិទនិងមានការដាក់ពង្រាយពីកងកម្លាំងមានសមត្ថកិច្ចជាច្រើននាក់ដើម្បីការពារសុវត្ថិភាពស្ថានទូត។ ក៏ប៉ុន្តែរយៈពេលបីថ្ងៃនេះមិនមានការប៉ះទង្គិចណាមួយបានកើតឡើងទេរវាងក្រុមបាតុករនិងកងកម្លាំងមានសមត្ថកិច្ច។ ស្ត្រីម្នាក់មកពីទឹកដីខ្មែរកម្ពុជាក្រោមមានប្រសាសន៍ថា ទឹកដីខ្មែរកម្ពុជាក្រោមជាទឹកដីរបស់ប្រទេសកម្ពុជា។ ហើយអ្វីដែលជាការអះអាងរបស់មន្ត្រីវៀតណាមថា ជាកម្មសិទ្ធិរបស់ប្រទេសវៀតណាមតាំងពីដើមមកនោះគឺជាការបំភ្លៃប្រវត្តិសាស្ត្រ។ ស្ត្រីម្នាក់នោះនិយាយថា៖ «ពីព្រោះអ្វីលោក ទ្រឹង វ៉ាន់ថុង ថាជាទឹកដីរបស់វា។ ប៉ុន្តែទឹកដីនេះយូរអង្វែងមកហើយពីសតវត្សទីមួយរបស់ខ្មែរកម្ពុជាក្រោមអ្នកដែលម្ចាស់ដើមកំណើត។ ហើយដល់ពេលនេះខ្ញុំមកទាមទារឲ្យទ្រឹង វ៉ាន់ថុង ហ្នឹងវាត្រូវមកសុំទោសខ្មែរ»។ កាលបីថ្ងៃអង្គារ ក្រុមបាតុករដែលពោរពេញទៅដោយកំហឹងបានដុតទង់ជាតិប្រទេសវៀតណាមដើម្បីជាការឆ្លើយតបនឹងការណ៍ដែលមន្ត្រីស្ថានទូតវៀតណាមមិនបានចេញមុខមកសុំទោសជាសារធារណៈ។ ព្រះសង្ឃមួយអង្គមានសង្ឃដីកាថា៖ «ប្រសិនបើយួនចង់បញ្ចប់បញ្ហានេះជាប្រញាប់ ត្រូវតែប្រញាប់ចេញមកសុំទោសខ្មែរជាសាធារណៈ។ ហើយជំហររបស់អាត្មាក្រោមការដឹកនាំជាតិមិនមានការលះបង់ ហើយមិនមានការភ័យស្រុត មិនមានការតក់ស្លុតដោយសារការគំរាមកំហែងរបស់ក្រសួងមហាផ្ទៃនោះទេ»។ លោក ទ្រឹង វ៉ាន់ថុង អ្នកនាំពាក្យស្ថានទូតវៀតណាមធ្លាប់បានអះអាងថា ទឹកដីកម្ពុជាក្រោមជាទឹកដីរបស់វៀតណាមតាំងពីដើមមក មិនមែនបានមកពីការកាត់ទឹកដីដោយបារាំងនៅថ្ងៃទី៤ ខែមិថុនា ឆ្នាំ១៩៤៩នោះទេ។ លោក ទ្រឹង វ៉ាន់ថុង មិនអាចស្នើសុំសេចក្តីអត្ថាធិប្បាយបំភ្លឺបានទេនៅថ្ងៃពុធនេះ។ ក៏ប៉ុន្តែស្ថានទូតវៀតណាមធ្លាប់បានចេញសេចក្តីប្រកាសព័តមានដោយចាត់ទុកថា ការដឹកនាំធ្វើបាតុកម្មនេះគឺជាសកម្មភាពជ្រៀតជ្រែតចូលក្នុងអធិបតេយ្យភាពនិងកិច្ចការផ្ទៃក្នុងរបស់វៀតណាម ហើយផ្ទុយទៅនឹងច្បាប់របស់ប្រទេសកម្ពុជា។ លោក កែម ឡី អ្នកស្រាវជ្រាវសង្គមមើលឃើញថា ប្រសិនណាបើមន្ត្រីស្ថានទូតវៀតណាមមិនចេញបកស្រាយជូនប្រជាពលរដ្ឋបានយល់ទេ លោកបារម្ភថា នៅពេលខាងមុខចលនាជាតិនិយមប្រឆាំងនឹងវៀតណាមអាចកាន់តែរីកធំឡើង និងអាចរុញច្រានប្រទេសឈានទៅរកអំពើហិង្សាដែលអាចពិបាកក្នុងការគ្រប់គ្រង។ កាលពីខែកក្កដា ក្រុមបាតុករដែលដឹកនាំដោយសហព័ន្ធនិស្សិតបញ្ញវ័ន្តកម្ពុជាប្រមាណជាង១០នាក់បានរងរបួសក្នុងការប៉ះទង្គិចគ្នាជាមួយកងកម្លាំងសន្តិសុខនៅក្បែរស្ថានទូតវៀតណាមដែលទាមទារឲ្យមន្ត្រីស្ថានទូតវៀតណាមចេញមកសុំទោសពាក់ព័ន្ធនឹងទឹកដីខ្មែរកម្ពុជាក្រោម៕